CELEX: 62011TN0614
Language: et
Date: 2011-12-02 00:00:00
Title: Kohtuasi T-614/11: 2. detsembril 2011 esitatud hagi — Garner CAD Technic jt versus komisjon

11.2.2012   
            
            
               ET
            
            
               Euroopa Liidu Teataja
            
            
               C 39/16
            
         2. detsembril 2011 esitatud hagi — Garner CAD Technic jt versus komisjon
   (Kohtuasi T-614/11)
   2012/C 39/33
   Kohtumenetluse keel: saksa
   
      Pooled
   
   
      Hagejad: Garner CAD Technic GmbH (Weßling, Saksmaaa), GCT Design Organisation GmbH (Weßling), SG Aerospace GmbH (Weßling) (esindajad: advokaadid R. Zehetmeier-Müller, M. Schweda, C. Wünschmann, F. Loose, I. Dörr ja J. Eggers)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tühistada Euroopa Komisjoni 26. jaanuari 2011. aasta otsus K(2011) 275 lõplik, milles käsitletakse Saksamaa antud riigiabi C 7/2010 (ex CP 250/2009 ja NN 5/2010) „Ettevõtte tulumaksu seadus, saneerimisklausel” (ELT L 235, lk 26);
            
         
               —
            
            
               mõista kohtukulud välja kostjalt.
            
         
      Väited ja peamised argumendid
   
   Hagi põhjenduseks esitavad hagejad peamiselt järgnevad väited.
   
               1.
            
            
               ELTL artikli 107 lõike 1 rikkumine: saneerimisklausel ei ole riigiabi
               Hagejad väidavad sellega seoses muu hulgas, et Saksa Körperschaftsteuergesetz’i (ettevõtte tulumaksu seadus, edaspdi „KStG”) § 8c lõike 1a saneerimisklauslil ei ole ELTL artikli 107 lõikes 1 eeldatud valikulist mõju, kuna see ei soodusta konkreetseid ettevõtjaid või tootmisharusid. Lisaks ei kujuta saneerimisklausel hagejate arvates erandit Saksa maksuõiguses olemas olevast põhimõtteliselt piiramatult kahjumi ülekandmist ja perioodidevahelise kahjumi tasaarvestamist võimaldavast viitesüsteemist, vaid aitab seda viitesüsteemi jõustada.
            
         
               2.
            
            
               ELTL artikli 107 lõike 1 rikkumine: valikulisuse puudumine, kuna vahet ei tehta nende majandustegevuses osalejate vahel, kes on taotletava eesmärgi osas võrreldavas faktilises ja õiguslikus olukorras
               Hagejad väidavad selles osas, et saneerimisklausel soodustab igat ühingu õigusliku vormiga ettevõtjat samasugustel tingimustel ning ilma kaalutlusõiguseta.
            
         
               3.
            
            
               ELTL artikli 107 lõike 1 rikkumine: saneerimisklausli õigustamine Saksa maksusüsteemi sisemise ülesehitusega
               Hagejad väidavad selles kontekstis, et isegi kui lähtuda komisjoni seisukohast ja eeldada, et saneerimisklausel on valikuline, oleks valikulisus õigustatud selliste põhiseaduslike põhimõtetega nagu maksustamine vastavalt maksevõimele, ülemäärase maksustamise vältimine ja proportsionaalsuse põhimõtte järgimine.
            
         
               4.
            
            
               ELTL artikli 107 lõike 1 rikkumine: hagejad ei ole saanud riigi ressurssidest antavat abi
               Hagejad väidavad, et nad ei ole saanud riigi ressurssidest antavat abi. Selle kohta väidavad hagejad muu hulgas, et kahjumit saavale ühingule ei anta saneerimisklausli abil uut rahalist eelist, vaid kahju piiramatu ülekandmise põhimõtte ning perioodidevahelise kahjumi tasaarvestamise põhimõtte kohaselt ei võeta talt lihtsalt ära juba olemasolevat rahalist seisundit.
            
         
               5.
            
            
               Ilmselge hindamisviga, kuna Saksa maksuõiguse olukorda ei ole piisavalt arvesse võetud
               Hagejad väidavad sellega seoses muu hulgas, et komisjon on hinnanud asjakohaseid Saksa maksuõiguse norme valesti, mistõttu vaidlustatud otsuses esinevad olulised vead.